ผลิตภัณฑ์สมุนไพรวัดน้ำตก (คีรีวงก์) ยังไม่ได้ขึ้นทะเบียนจาก อย. ได้รับอนุญาตเฉพาะผลิตตัวอย่างเพื่อใช้ในงานวิจัยเท่านั้น
นายแพทย์สุรโชค ต่างวิวัฒน์ รองเลขาธิการคณะกรรมการอาหารและยา เปิดเผยถึงกรณีพบมีการเผยแพร่คลิปวิดีโอและข้อความเกี่ยวกับผลิตภัณฑ์สมุนไพรของวัดน้ำตก (คีรีวงก์)จังหวัดชุมพร ระบุสรรพคุณเสริมสร้างภูมิคุ้มกันโควิด–19 ทางสื่อออนไลน์ ว่า สำนักงานคณะกรรมการอาหารและยา (อย.)ดำเนินการตรวจสอบข้อเท็จจริงผลิตภัณฑ์ดังกล่าวแล้ว พบได้รับการอนุญาตให้ผลิตตัวอย่างเฉพาะเพื่อใช้ในงานวิจัยเท่านั้น และขณะนี้อยู่ระหว่างกระบวนการขออนุญาตขึ้นทะเบียนตำรับกับ อย. ขอให้ผู้บริโภคระมัดระวังในการเลือกซื้อผลิตภัณฑ์สมุนไพร ด้วยการดูฉลากผลิตภัณฑ์ทุกครั้ง ซึ่งฉลากผลิตภัณฑ์สมุนไพรจะต้องมีฉลากภาษาไทย มีการแสดงชื่อผลิตภัณฑ์ สรรพคุณหรือข้อบ่งใช้ ขนาดและวิธีการใช้ ชื่อผู้ผลิตและที่อยู่สถานที่ผลิต เลขทะเบียนผลิตภัณฑ์ วันเดือนปีที่ผลิต วันเดือนปีที่หมดอายุ เป็นต้น ผู้บริโภคสามารถตรวจสอบข้อมูลการขออนุญาตผลิตภัณฑ์ได้ที่ www.fda.moph.go.th หรือผ่าน Line@FDAThai, Facebook : FDAThai หากพบผลิตภัณฑ์ที่สงสัยว่าจะไม่ปลอดภัย ขอให้แจ้งร้องเรียนได้ที่สายด่วน อย. 1556 หรือสำนักงานสาธารณสุขจังหวัดทั่วประเทศ